ছোট থেকেই বিলু ভাবত, বড় হয়ে সে মার্গসংগীতের খ্যাতনামা শিল্পী হবে। কিন্তু মধ্যবিত্ত পরিবার এবং পারিপার্শ্বিক সমাজের কারণে, বিলুকে বেছে নিতে হয় ৯টা-৫টার চাকরি। পড়াশোনায় সে খারাপ ছিল না। তাই চাকরি পেতেও অসুবিধে হয়নি। তারপর বিয়ে, সংসার, সন্তান— সামাজিক আনুষ্ঠানিকতা আর নিত্যকার জীবনের জাঁতাকলে আটকে পড়ে বিলু। তার মনে হয়, সবকিছু ছেড়ে অনেক দূরে চলে গেলেই তার স্বপ্নপূরণ হবে...।
এরকমই একটি সামাজিক গল্প সেলুলয়েডে বলতে চেয়েছেন আইটি পেশাদার ইন্দ্রাশিস আচার্য। যাঁর প্যাশন সিনেমা। তাঁরই পরিচালনায় এই নতুন ছবি ‘বিলু রাক্ষস’। অভিনয় করার কথা জয় সেনগুপ্ত, কনীনিকা বন্দ্যোপাধ্যায়, কাঞ্চনা মৈত্র প্রমুখের। ইন্দ্রাশিস এর আগে বেশ কয়েকটি স্বল্প দৈর্ঘ্যের ছবি পরিচালনা করেছেন। তাঁর পরিচালিত ‘আনফেয়ারি’, ‘অনেকের মধ্যে একজন’ বা ‘একটু আন্তরিকতার জন্য’ ছবিগুলি আন্তর্জাতিক ফিল্ম ফেস্টিভ্যালগুলিতেও জায়গা করে নিয়েছে। ইন্দ্রাশিসের প্রথম পূর্ণদৈর্ঘ্যের ফিচার ‘বিলু রাক্ষস’। ছবির শ্যুটিং শুরু হবে আজ, মঙ্গলবার ২২ ডিসেম্বর।